CELEX: 62013TN0084
Language: fi
Date: 2013-02-14 00:00:00
Title: Asia T-84/13: Kanne 14.2.2013 — Samsung SDI ym. v. komissio

13.4.2013   
            
            
               FI
            
            
               Euroopan unionin virallinen lehti
            
            
               C 108/32
            
         Kanne 14.2.2013 — Samsung SDI ym. v. komissio
   (Asia T-84/13)
   2013/C 108/81
   Oikeudenkäyntikieli: englanti
   
      Asianosaiset
   
   
      Kantajat: Samsung SDI Co. Ltd (Gyeonggi-do, Etelä-Korea), Samsung SDI Germany GmbH (Berliini, Saksa), Samsung SDI (Malaysia) Bhd (Negeri Sembilan Darul Khusus, Malesia) (edustajat: asianajaja G. Berrisch, solicitor D. Hull ja asianajaja L.-A. Grelier)
   
      Vastaaja: Euroopan komissio
   
      Vaatimukset
   
   Kantaja vaatii unionin yleistä tuomioistuinta
   
               —
            
            
               kumoamaan asiassa COMP/39.437 — Televisioiden ja tietokoneiden näytöissä käytettävät kuvaputket 5.12.2012 annetun komission päätöksen C(2012) 8839 final (riidanalainen päätös) 1 artiklan 2 kohdan ja 2 artiklan 2 kohdan kantajia koskevilta osin
            
         
               —
            
            
               toissijaisesti kumoamaan osittain kyseisen päätöksen 1 artiklan 2 kohdan siltä osin kuin se koskee kantajien televisioissa käytettäviä värikuvaputkia koskevaan kilpailusääntöjen rikkomiseen osallistumisen alkamis- ja päättymisajankohtaa, ja alentamaan kantajille riidanalaisen päätöksen 2 artiklan 2 kohdassa määrättyä sakkoa
            
         
               —
            
            
               velvoittamaan vastaajan korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Kanteensa tueksi kantajat vetoavat televisioissa käytettäviä värikuvaputkia koskevan kilpailusääntöjen rikkomisen osalta kolmeen kanneperusteeseen. Tietokoneiden näytöissä käytettäviä värikuvaputkia koskevan kilpailusääntöjen rikkomisen osalta kantajat vetoavat kolmeen kanneperusteeseen.
   Televisioissa käytettäviä värikuvaputkia koskevan kilpailusääntöjen rikkomisen osalta kantajat vetoavat seuraaviin kanneperusteisiin:
   
               1)
            
            
               Ensimmäinen kanneperuste, joka perustuu siihen, että komissio teki virheen SEUT 101 artiklan soveltamisessa katsoessaan, että kyseessä oli yhtenä kokonaisuutena pidettävä jatkuva kilpailusääntöjen rikkominen, joka kattoi kaikenlaiset televisioissa käytettävät värikuvaputket koko rikkomisen keston ajan kaikkien Aasiassa toteutettujen järjestelyjen osalta.
            
         
               2)
            
            
               Toinen toissijainen kanneperuste, joka perustuu siihen, että komissio teki virheen määrittäessään sekä alkamis- että päättymisajankohdan kantajien osallistumiselle televisioissa käytettäviä värikuvaputkia koskevaan kilpailusääntöjen rikkomiseen, minkä johdosta kartellin kokonaiskesto piteni ainakin 16 kuukaudella.
            
         
               3)
            
            
               Kolmas toissijainen kanneperuste, joka perustuu siihen, että komission päätös olla myöntämättä kantajille lieventäviin seikkoihin perustuvaa 50 prosentin enimmäismääräistä sakkojen alennusta perustuu virheellisiin tietoihin ja on selvästi virheellinen.
            
         Tietokoneiden näytöissä käytettäviä värikuvaputkia koskevan kilpailusääntöjen rikkomisen osalta kantajat vetoavat seuraaviin kanneperusteisiin:
   
               1)
            
            
               Ensimmäinen kanneperuste, joka perustuu siihen, ettei komissio noudattanut sakkojen laskennasta annettuja suuntaviivoja (1) sisällyttäessään sakkojen laskennassa käytettävään myyntiarvoon Samsung Electronicsille Euroopassa toimitetut tietokoneiden näytöissä käytettävät värikuvaputket siitä huolimatta, että kyseisiä myyntejä koskeva kilpailu tapahtui kokonaisuudessaan Koreassa.
            
         
               2)
            
            
               Toinen kanneperuste, joka perustuu siihen, ettei komissio noudattanut sakkojen laskennasta antamiaan suuntaviivoja käyttäessään sakkojen laskennassa koko rikkomisajanjakson mukaista keskimääräistä vuosittaista liikevaihtoa, poiketen siten säännöstä, jonka mukaan lähtökohtana käytetään viimeistä täyttä vuotta rikkomisen ajalta.
            
         
               3)
            
            
               Kolmas kanneperuste, joka perustuu siihen, että komission päätös olla myöntämättä kantajille lieventäviin seikkoihin perustuvaa 50 prosentin enimmäismääräistä sakkojen alennusta perustuu virheellisiin tietoihin ja on selvästi virheellinen.
            
         
      (1)  Asetuksen N:o 1/2003 23 artiklan 2 kohdan a alakohdan mukaisesti määrättävien sakkojen laskennasta annetut suuntaviivat (EUVL 2006 C 210, s. 2).